钦定古今图书集成/明伦汇编/闺媛典/第091卷 > 叶潼妻高氏〈宋氏杨氏附〉
## 钦定古今图书集成/明伦汇编/闺媛典/第091卷 > 叶潼妻高氏〈宋氏杨氏附〉

按《和州志》：高氏，叶潼妻。崇祯乙亥冬，流贼以百万之
众攻和，潼年逾象蒿，指挥矍铄，督众严守。忽风霾大
作，临陴者不能立，贼夜乘风鱼贯而登，城遂陷。潼纵
火焚宅，火甫举而贼至，被执。度不能脱，绐贼曰：“吾家
有藏金，可以相赠。”至舍后池，遽沉水死。方围城时，妇
宋氏谓高曰：“舅姑老，脱有不虞，宜图保黄发。若儿辈
惟死而已。”高曰：“均之耳。”至是城陷，高率宋并次妇杨
及两幼孙妇女共十八人，连臂临池，宋誓曰：“有敢奔
者，吾死为厉鬼杀之！”遂同声入池而死。贼退，家人求
尸，出诸水湄，颜色如生，姑妇与众女连臂如故。崇祀
香烈祠。